*Αγαπητοί Συμπολίτες,*

Γιορτάζουμε σήμερα την σημαντικότερη ημέρα της Νεότερης Ελληνικής Ιστορίας.

Την ημέρα που οι για τετρακόσια χρόνια σκλαβωμένοι Έλληνες βρήκαν την δύναμη να δηλώσουν στην ανθρωπότητα και στον βάρβαρο Τούρκο κατακτητή «Ελευθερία ή Θάνατος»:

* Αποδεικνύοντας τη συνέχεια του Ελληνισμού.
* Αναδεικνύοντας τα Ελληνοχριστιανικά ιδεώδη.
* Θέτοντας την Ελευθερία πάνω από το υπέρτατο αγαθό της ζωής.
* Κάνοντας την ύλη, την ισχύ και τους αριθμούς μικρούς μπροστά στις ψυχικές δυνάμεις της ιστορίας, του δίκαιου, της ελπίδας, της ελευθερίας.

*Συμπολίτες,*

Οι μέρες που περνάμε μας επιβάλλουν σαν έθνος και κράτος κυρίως, να ζούμε σε διαρκή επαγρύπνηση.

Η έννοια της Εθνικής επαγρύπνησης είναι και η διατήρηση και η μετάδοση στα παιδιά μας υψηλού Εθνικού φρονήματος. Η στήριξη αξιόμαχων Ελλήνων Ενόπλων Δυνάμεων, σύγχρονα εξοπλισμένων, εκπαιδευμένων και καλά στελεχωμένων. Η εθνική ομοψυχία, η ομόνοια στην αντιμετώπιση των εθνικών μας θεμάτων, η αξιοκρατία στις επιλογές μας.

Ο ανάδελφος Ελληνισμός είναι υποχρεωμένος να μην εφησυχάζει, αλλά νηφάλια, ήρεμα και μεθοδικά με ρεαλιστικές και σίγουρες διεθνείς συμφωνίες και συμμαχίες, να προχωρά στο μέλλον του με τη σιγουριά που του εξασφαλίζουν κυρίως οι εθνικές του ψυχικές και ένοπλες δυνάμεις.

Η Εθνική μας τεράστια πνευματική και πολιτιστική κληρονομιά, σε συνδυασμό με το ζηλευτό πλούσιο Ελληνικό οικόπεδό μας, προφανώς και βάζουν σε κακές σκέψεις τον εξ Ανατολών γείτονά μας ξυπνώντας τα όνειρα του για μια νέα καταστροφή της Σμύρνης.

Μην διαφεύγει της προσοχής ότι η εσωτερική μας διχόνοια, η απαξίωση της λειτουργίας, της οικονομίας των ενόπλων δυνάμεων και κυρίως της Εθνικής μας συνείδησης μπορούν να λειτουργήσουν στη σκέψη του ως ευκαιρία.

Μπροστά σ΄αυτή τη δύσκολη για την πατρίδα περίοδο, που τα σύννεφα της έντασης αναδεικνύονται από το γείτονά μας είναι ανάγκη:

Για συντεταγμένη λειτουργία όλων μας με βάση το καθήκον το αίσθημα ευθύνης, την στήριξη του συνανθρώπου μας που δοκιμάζεται, την αξιοκρατία, την πρόταξη του Εμείς στο Εγώ, την προσφορά, την ανιδιοτέλεια, την καθαρότητα, του σεβασμού των θεσμών.

Να εγκαταστήσουμε στις ψυχές μας και στις ψυχές των παιδιών μας εθνική λειτουργία με φιλοπατρία και αισθήματα αγάπης, ευθύνης και προσφοράς για τον τόπο.

Να στηρίξουμε την εθνική μας παραγωγή, την δουλειά, τον επαγγελματισμό, την ικανότητα, την ανιδιοτέλεια, την καθαρότητα επιδιώκοντας το κοινωνικό ανακάτεμα να αναδείξει τους κοινωνικούς ταγούς και όχι τα ονόματα τα συστήματα και τα Μ.Μ.Ε.

*Αγαπητοί μου,*

οι Έλληνες του ΄21 με την ψυχή τους έδιωξαν από τα άγια Ελληνικά χώματα το βάρβαρο κατακτητή με αγώνες και θυσίες στο Μανιάκι, στο Μεσολόγγι, στα Δερβενάκια, στα Ψαρά, παντού στη στεργιά και στη θάλασσα.

Σήμερα που ο βάρβαρος, αιώνιος εχθρός βρυχάται, *αφυπνιστείτε, η λευτεριά που μας δώρισαν οι πρόγονοί μας διατηρείται ΜΟΝΟ με θυσίες και ομοψυχία. Η πρώτη γραμμή σ΄αυτόν τον αγώνα δεν είναι για τους άλλους, είναι για όλους μας.*

*Η προσφορά για την πατρίδα είναι χρέος.* Είμαστε υποχρεωμένοι να διατηρήσουμε και να παραδώσουμε στα παιδιά μας, ότι απέμεινε από τη Βασιλεύουσα Κωνσταντινούπολη και την Αγιά Σοφιά της λαμπρής Βυζαντινής Αυτοκρατορίας, από την Ελλάδα των αγώνων του ΄21, των Βαλκανικών Πολέμων, του Πόντου, της Μικρασίας, της Βορείου Ηπείρου, της Κύπρου, ούτε ένα μέτρο Γής λιγότερο.

*Ας αφυπνιστούμε ειρηνικά, ας ξεφύγουμε από την απαξίωση των σημαντικών και την αξίωση των ασήμαντων, ας ιεραρχήσουμε τις προτεραιότητές μας με βάση τις αναλλοίωτες αξίες του Ελληνισμού και του Χριστιανισμού.*

Η Ελλάδα ταγμένη δια βίου χιλιετηρίδων στα ιερά μας χώματα που κουβαλάν τα κόκκαλα Παγκόσμιων προγόνων μας, που έδωσαν επιστήμες και πολιτισμό στην ανθρωπότητα είναι βαμμένη και με το αίμα των Ηρώων Παλικαριών του ΄21.

Η πατρίδα στη δύσκολη οικονομικά περίοδο που περνάει και που εμείς με λάθη μας την οδηγήσαμε, εδώ στα σύνορα της Ευρωπαϊκής Ένωσης με τον κακό γείτονά μας, σε επαφή με περιοχές σκληρών πολεμικών αναμετρήσεων είναι εδώ και με το ανθρώπινο πρόσωπό της, για να ταΐσει και στηρίξει τον πρόσφυγα. Γιατί ξέρουμε καλά από Γενοκτονίες, διωγμούς, φωτιές, ολοκαυτώματα και προσφυγιά, μας τα δίδαξαν οι γείτονές μας επί αιώνες και ορκιζόμαστε ότι δε θα γυρίσουμε ποτέ πια εκεί.

*Αγαπητοί μου συμπολίτες,*

το Σύμβολο της Λευτεριάς του νεότερου Έλληνα, η Επανάσταση του 1821 με τα μεγάλα και διαχρονικά του μηνύματα δείχνει τον δρόμο για την απελευθέρωση και από τα σημερινά μας αδιέξοδα.

Είναι ανάγκη η σημερινή ημέρα *να αποτελέσει την απαρχή για την άλλη Ελλάδα που όλοι θέλουμε και επιζητούμε.*

Εμείς οι Έλληνες, οι απόγονοι της φυλής που δίδαξε τον κόσμο πολιτισμό, Δημοκρατία και επιστήμες, φωλιασμένοι στην ευλογημένη αυτή γωνιά του πλανήτη, οφείλουμε να μην εγκαταλείψουμε την ζωή μας και τη ζωή των παιδιών μας σε αυτούς που βγάλαμε απ’ τις σπηλιές, σε αυτούς που η ανθρωπιστική τους βαρβαρότητα συγκλόνισε και συγκλονίζει την ανθρωπότητα, σε αυτούς που διδάξαμε πολιτισμό και επιστήμες.

Η λύση δεν είναι έξω από την πατρίδα μας, είναι εδώ στο σπίτι μας, στο σχολείο μας, στην κοινωνία μας, στον τόπο μας είναι στην σκέψη και λειτουργία όλων μας.

 *Συμπολίτες,*

η Επανάσταση του 1821 είχε στη διαδρομή της και αυτή τα σκιερά της σημεία. Τα σημεία που αναδεικνύουν τα κύρια ελαττώματα της φυλής μας το *εγώ*, την *ιδιοτέλεια*, το *φθόνο*, το *διχασμό*, *την αναξιοκρατία,* τον *κομματοκεντρισμό*. *Με αυτοκριτική και πατριωτική σκέψη και λειτουργία μπορούμε και πρέπει να τα ξεπεράσουμε.*

Η Ελλάδα της μεγαλειώδους ιστορικής και πολιτιστικής διαδρομής, σφραγίδα δημοκρατίας, ηρωισμού και πολιτισμού για την ανθρωπότητα, απειλείται στην εθνική και χριστιανική της ταυτότητα, από έναν οργανωμένο πόλεμο συμφερόντων και από εσωτερική, διαχρονική, διχαστική και αναξιοκρατική λειτουργία που έφεραν την πατρίδα μας να βρίσκεται μόνη στην επίλυση των μεγάλων της προβλημάτων στο εθνικό και διεθνές επίπεδο.

Σήμερα το Ελληνόπουλο στο προωθημένο ύψωμα του Αγίου Φωκά στην Κω, στο φυλάκιο της Πόρτας στη Νέα Βύσα, στην πυραυλάκατο στη φρεγάτα, στο αρματαγωγό, στο Μιράζ, στο F-16, στο Leopard, στο Μ60Α3 παντού σε κάθε Ελληνική χερσαία ναυτική ή εναέρια μονάδα του Στρατού μας θα πρέπει να ξέρει ότι εγγυάται την λευτεριά της μεγάλης ανάδελφης Ελληνικής Πατρίδας και έχει την στήριξη ενός λαού που δίδαξε παγκόσμια αρχές, αξίες, Δημοκρατία, Πολιτισμό και επιστήμες.

Είναι αυτό το Ελληνόπουλο άξιος απόγονος του Χρήστου Καψάλη που ανατίναξε την πυριτιδαποθήκη στο Μεσολόγγι, του Κανάρη που ανατίναξε την τουρκική ναυαρχίδα στη Χίο, του Ανδρούτσου που αντιστάθηκε στο Μανιάκι, του Κολοκοτρώνη, του Καραϊσκάκη, του Παπαφλέσσα και όλων των ηρώων αγωνιστών του ’21. Απόγονος του μεγάλου Παγκόσμιου Ελληνικού Έθνους εγγυητής της ασφάλειας και της λευτεριάς της πατρίδας μας.

Ας κρατήσουμε ψηλά την πατρίδα μας με ενότητα, δουλειά και μπροστάρηδες ικανούς και Έλληνες.

Η 25η Μαρτίου 1821 με τα μεγάλα και διαχρονικά της μηνύματα, μας δείχνει το δρόμο και τις ευθύνες μας έναντι της Ελληνικής Ιστορίας και της πατρίδας με ενότητα, αγώνα, αξιοκρατία και πίστη στο Θεό και την Πατρίδα μπορούμε να τον βαδίσουμε.

**Ζήτω η 25η Μαρτίου 1821.**